tartuNLP/wikipedia-smugri-20251201 huggingface dataset:
Ramiro Benetti

Ramiro Moschen Benetti (tuntud lihtsalt kui Ramiro; sündinud 22. mail 1993 Gramados) on Brasiilia jalgpallur, kes mängib Brasiilia kõrgliigaklubis Cruzeiro. Tema põhiline mängupositsioon on kaitsev poolkaitsja, kuid ta võib mängida ka paremkaitsja kohal.
Ta alustas klubikarjääri Juventudes, millega liitus 2003. aastal. Klubi põhimeeskonnas debüteeris ta 2011. aastal.
2013. aastal liitus ta Brasiilia kõrgliiga klubiga Grêmio. Ta mängis seal kokku kuus hooaega, võites sel ajal Brasiilia karika (2016), Lõuna-Ameerika klubide meistrivõistlused (2017), Lõuna-Ameerika superkarika (2018) ja Rio Grande do Suli osariigi meistrivõistlused (2018).
2019. aastal liitus ta Brasiilia kõrgliigaklubiga Corinthians. Hooajal 2021/22 oli ta Corinthiansest laenul Araabia Ühendemiraatide klubis Al Wasl.
2022. aasta detsembris sõlmis ta kuni 2024. aasta lõpuni kehtiva lepingu Cruzeiroga.
Panoraam

Panoraam on maastiku või linna avar vaatepilt kõrgemalt kohalt või kaugemalt eemalt. Sõna võib tähendada ka avarat vaatepilti kujutavat videot, fotot, kaarti kui ka ringjalt kulgevat maali ümara hoone siseseinal.
Vladimir Svet

Vladimir Svet (sündinud 11. märtsil 1992 Tallinnas) on Eesti poliitik, aastatel 2024–2025 taristuminister, aastatel 2021–2024 Tallinna abilinnapea. 
Elulugu.
Ta lõpetas aastal 2011 Tallinna Humanitaargümnaasiumi ning aastal 2015 Tartu Ülikooli bakalaureuseõppes, aastal 2017 magistriõppes. Diplomitöö kirjutas ta teemal "Riigikogu enesekorraldusõigus ajaloolises ja võrdlevas perspektiivis".
2011. aasta algusest kuni 2016. aastani ning taas 2018–2024 kuulus ta Eesti Keskerakonda.
2016–2017 oli ta õiguskantsleri nõunik.
Alates 24. novembrist 2017 kuni 22. märtsini 2020 oli Svet Kesklinna linnaosa vanem. Ta loobus Riigikogu liikme kohast 2019. aasta kevadel, et linnaosavanemana jätkata. 
Pärast Andres Vääni tagasiastumist esitati Svet uueks Lasnamäe linnaosa vanema kandidaadiks. Lasnamäe linnaosa vanem oli ta 23. märtsist 2020 kuni 25. novembrini 2021.
Pärast 2021. aasta sügisel toimunud omavalitsuse valimisi sai temast 25. novembril 2021 Tallinna abilinnapea. Sel kohal jätkas ta kuni 14. aprillini 2024.
Ta kandideeris 2023. aasta valimistel Riigikokku ja kogus valimisringkonnas nr 2 (Tallinna Kesklinna, Lasnamäe ja Pirita linnaosad) 1868 häält ning osutus valituks, kuid loobus mandaadist, et jätkata abilinnapeana.
21. juulil 2024 lahkus Svet Keskerakonnast ja liitus Sotsiaaldemokraatliku Erakonnaga, sest talle pakuti Kristen Michali valitsuses taristuministri ametikohta. Minister oli ta 23. juulist 2024 kuni 11. märtsini 2025.
Ta kandideeris 2025. aasta kohaliku omavalitsuse volikogude valimistel Lasnamäe linnaosas, sai 924 häält ning ei osutunud valituks.
Vestlusjuht

Vestlusjuht, ka moderaator, (inglise keeles "discussion moderator") on vestlusringi, arutelu või muude selliste suuliste/sõnaliste etteastete kulgu juhtiv isik koosolekul, konverentsil, infopäeval vms üritusel.
Sünonüümid.
Vestlusjuhi sünonüümiks sobivad ka "arutelujuht", "jutujuht" või "väitlusjuht", kui tegu on pigem väitlusega. 2014. aasta sõnavõistlusel pakuti sõna "kõnejuht". Koosolekut juhatab "koosoleku juhataja'" 
Homonüümid.
Tehnikavaldkonnas tähendab "moderaator" aeglustit, muusikas pilli heli reguleerijat. Moderaator (pigem "veebihaldaja" või "veebihaldur") võib olla ka eriõigustega isik, kes haldab internetifoorumit.
Köögihunt

Köögihunt ehk toidujäätmepurusti on tavaliselt elektriseade, mis paigaldatakse köögi kraanikausi alla ja ühendatakse kraanikausi äravoolutoru vahele.
Kasutus maailmas.
Ameerika Ühendriikides oli 2009. aastal toidujäätmepurusti ligi pooltel leibkondadel. Võrreldes sellega olid need Suurbritannias ja Kanadas vähem levinud (vastavalt 6 ja 3 protsendil leibkondadest).
Mõned Suurbritannia kohalikud omavalitsused toetavad toidujäätmepurustite paigaldamist, sest see võimaldab vähendada segaolmejäätmete hulgas prügilasse minevate biojäätmete hulka.
Luboń

Luboń (saksa "Luban") on linn Poolas Suur-Poola vojevoodkonnas Poznańi maakonnas. Linn asub Warta jõe vasakul kaldal, Poznańi kesklinnast umbes 7 km edelas.
Luboń sai linnaõigused 1954. aastal, mil ühendati Lubońi, Laseki ja Żabikowo asulad.
Szczuczyn

Szczuczyn on linn Poolas Podlaasia vojevoodkonnas Grajewo maakonnas, Szczuczyni valla halduskeskus. Szczuczyn asub Grajewost umbes 15 km edelas.
Küla oli olemas alates 15. sajandist. Barokkstiilis linna ehitamist alustati 1689. aastal, linnaõigused sai Szczuczyn 1692. aastal. Kolmanda Poola jagamise tulemusel läks Szczuczyn 1795. aastal Preisi kuningriigi võimu alla. 1807–1815 oli linn Varssavi hertsogiriigi koosseisus. Neljanda Poola jagamise tagajärjel läks Szczuczyn 1815. aastal Venemaaga reaalunioonis olnud Poola Kuningriigi (nn. Kongressi-Poola) koosseisu.
Pook

Pook (lõunaeesti murdes veerik) on paari sentimeetri laiune värvilise mustriga äärispael.
Pooke kooti põhiliselt kõladega ning nendega kaunistati ühevärviliste ja põiktriibuliste seelikute allääri, samuti sõbade servi. Vanemad teadaolevad poogad sõbaservades pärinevad 12. sajandist.
Ujumine 2020. aasta suveolümpiamängudel

 
Ujumine 2020. aasta suveolümpiamängudel Tōkyōs toimus 25. juulist kuni 2. augustini 2021. Naiste 10 km avaveemaraton peeti 5. augustil 2021, meeste võistlus toimus päev hiljem 6. augustil 2021 Odaiba merepargis. 
Ujumine oli üks spordialasid, mis kuulus Tōkyōs toimunud 2020. aasta suveolümpiamängude programmi. See on üks olümpiaaladest, kus on kõige rohkem osalejaid: 2017. aasta juunis määras rahvusvaheline olümpiakomitee osalejate arvu 928-le, neist viiskümmend maratoniujumises. ROKi eesmärk on sellel alal võrdne arv mehi ja naisi. Eelmistel mängudel osales sarnane arv sportlasi 174 riigist ujumises, pärast kergejõustikku oli see kõige suurem osalejate arvuga ala. 2020. aasta mängude ujumisprogrammis on rekordarv alasid, kokku 37. Olümpiakomitee otsustas olemasolevasse programmi lisada kolm uut ala: 800 meetri vabaujumine meestele, 1500 meetri vabaujumine naistele ja segavõistkondade 4×100 m kompleksujumise. Kaks esimest ala on maailmameistrivõistlustel ujutud alates 2001. aastast; 4×100 m kompleksujumise segateateujumine ujuti esimest korda 2015. aastal. 
Kõik ujumisalad, välja arvatud kümne kilomeetri avaveeujumine, toimuvad Kōtō eriringkonnas Tatsumis asuvas Tōkyō veekeskuses. Veekeskuses, mis valmis 2019. aastal, on lisaks 50-meetrisele basseinile ka vettehüpete bassein. Avaveeujumine korraldatakse Tokyo lahe tehissaare Odaiba juures. Seal toimub ka triatlon. 
Ujumise olümpianormid.
Olümpiamängude ujumisvõistlustele kvalifitseerumise periood algas 2019. aasta märtsis ja kestis kuni 2020. aasta juulini. Rahvusvaheline ujumisliit FINA kuulutas 2018. aasta mais välja individuaalsete ujumisdistantside kvalifikatsiooninõuded, mille kinnitas liit ametlikult heaks 2018. aasta lõpus, misjärel edastati nõuded ka riiklikele olümpiakomiteedele. Ujujatel oli võimalik kvalifikatsiooninõue täita mitmel viisil. Nõuded olid prioriteetide kaupa järjestatud järgmiselt:
Riik võis oma olümpiakoondisse nimetada maksimaalselt 28 ujujat. Teateujumises norme ei olnud, olümpiapääsu kindlustamiseks tuli jõuda 2019. aasta maailmameistrivõistlustel kaheteistkümne hulka; ülejäänud neli kohta täideti maailma edetabeli põhjal. 
Rahvusvaheline ujumisliit kuulutas 2019. aasta veebruaris ujujatele olümpiamängudele kvalifitseerumiseks välja turniirid. Sellesse kuulusid ka 2019. aasta juulis Gwangjus toimunud ujumise maailmameistrivõistlused, samuti eri mandrite meistrivõistlused. Kvalifikatsiooniprotsess kestis 27. juunini 2021, mil FINA teavitas olümpiakomiteed kõigist kvalifitseeritud ujujatest. 
Võistluste ajakava.
 H = Hommikune võistlus, mis algab kohaliku aja järgi kell 10.30 (01.30 UTC).&lt;br&gt; Õ = Õhtune võistlus, algusega kell 19.00 kohaliku aja järgi (10.00 UTC).
Poolivokk

Poolivokk oli lõnga poolile kerimise riist kangakudumisel.
Kirjeldus.
Poolivoki põhiosaks oli käega ringiaetav suur ratas, mis nööri abil vedas poolipõhja kiiresti keerlema. Eestis kasutati seda siiski suhteliselt vähe. Tihti keriti lõnga tavalise vokiga, millelt lüht ja värten olid maha võetud. 
On arvatud, et ketrusvokk arenes välja poolivokist.
Maailma politseinik

Maailma politseinik (inglise keeles "global policeman") on mitteametlik termin suurriigile, kes otsib ülemaailmset hegemooniat või väidab end olevat globaalne võim. Terminit on kasutatud esiteks Suurbritannia kohta (vaata "Pax Britannica") ja alates 1945. aastast ka Ameerika Ühendriikide kohta ("Pax Americana").
Venemaa Föderatsiooni perspektiivist kasutatakse tsaariaegset terminit "Euroopa sandarm" (vene keeles "Жандарм Европы").
Banana Republic

Banana Republic on Ameerika rõiva- ja aksessuaaride jaemüüja, mis kuulub Ameerika rahvusvahelisele korporatsioonile Gap Inc.
Selle asutasid 1978. aastal Mel ja Patricia Ziegler, kes nimetasid algselt ettevõtet "Banana Republic Travel &amp; Safari Clothing Company". Ettevõtte algne idee oli müüa safari teemaga sobivaid esemeid.1983. aastal ostis Gap ettevõtte, muutis selle nimeks "Banana Republic" ja muutis kauplusi ümber, et saavutada kallimat mainet
Anti Social Social Club

Anti Social Social Club (mõnikord stiliseeritud kui ASSC ja AntiSocialSocialClub) on tänavarõivaste bränd, mille asutas varem Stüssy heaks töötanud Neek Lurk.
Bränd on teinud koostööd A Bathing Ape, Dover Street Market, Playboy ja Hello Kittyga.
Converse

Converse on Ameerika ettevõte, mis toodab peamiselt uisukingi ning elustiilibrändiga jalatseid ja rõivaid. Firma asutati 1908. aastal ja on alates 2003. aastast Nike’i tütarettevõtte.
Converse toodab oma tooteid kaubamärkide Cons, Chuck Taylor All-Star, John Varvatos ja Jack Purcell all. Lisaks rõivastele ja jalatsitele müüb ettevõte muid esemeid jaemüüjate kaudu enam kui 160 riigis ja umbes 75 ettevõtte omanduses oleva jaekaupluse kaudu Ameerika Ühendriikides ning andis 2015. aastal USA-s tööd 6558 inimesele
Converse world https://www.converse.com
Converse latam https://www.conversecolombia.org
Herschel Supply Co.

Herschel Supply Co. on Kanada hipster-retroseljakottide ja aksessuaaride tootja.
Ettevõtte asutasid Lyndon ja Jamie Cormack 2009. aastal ja selle peakorter asub Briti Columbia provintsis Vancouveris. Firma laienes kiiresti ja sellel oli 2016. aastal 10 000 müügikohta. Slate kirjeldas kaubamärki kui "ülemaailmset nähtust, millele on pilgu heidetud kõikjal, kus hipsterid julgevad astuda".
Selle toodete hulka kuuluvad seljakotid, duffelkotid, muu pagas, mütsid ja muud aksessuaarid.
Sulev Kuuse

Sulev Kuuse (sündinud 15. jaanuaril 1962 Tartus) on eesti raku- ja molekulaarbioloog.
Haridus.
Ta on lõpetanud 1985. aastal Tartu Riikliku Ülikooli zooloogia-ökoloogia erialal diplomitööga „Eesti karihiirte süstemaatika, morfoloogia ja histoloogia“.
Töökäik.
Pärast lõpetamist on Kuuse olnud seotud Tartu Ülikooli loodusteaduste valdkonnaga (olnud aspirant, assistent, spetsialist, nooremteadur jne). 2002. aastast töötab ta Tartu Ülikooli molekulaar- ja rakubioloogia instituudi vivaariumi juhatajana. Koos professor Alar Karisega on ta Eesti vabariigis esimene transgeense tehnoloogia rakendaja laboriloomadel.
Ta on õpetanud alates 1985. aastast arengu- ja rakubioloogia, geneetika, molekulaarbioloogia, katseloomade ning geneetiliselt modifitseeritud organismidega seotud kursuseid, samuti juhendanud praktikume Tartu Ülikoolis ja Tallinna Tehnikaülikoolis nii bakalaureuse- kui ka magistriõppes.
Sulev Kuuse on mitme kõrgkooliõpiku toimetaja ja kaasautor: Ain Heinaru „Geneetika“ (2012) toimetuskolleegiumi juht koos Mart Viikmaa ja Rein Sikutiga, „Rakubioloogia“ e-õpiku (2018) autor ja koostaja koos Toivo Maimetsaga, "Geneetika sõnastiku" (2020) autor koos Ain Heinaruga. 2023. aastal ilmus paberkandjal Tartu Ülikooli kirjastuses mahukas kõrgkooliõpik "Rakubioloogia" (koostajad S.Kuuse ja T. Maimets). Lisanduvad teaduspublikatsioonid ning populaarteaduslikud artiklid Eesti ajakirjades ja perioodikas.
Kuuse on teadus-, õppe- ja administratiivse tegevuse kõrval väga aktiivne ja mitmekülgne teaduse populariseerija. Alates 2009. aastast on ta Eesti bioloogiaolümpiaadi gümnaasiumiastme žürii esimees, rahvusvahelise bioloogiaolümpiaadi Eesti võistkonna juht ja peamentor, rahvusvahelise bioloogiaolümpiaadi IBO žürii liige.
Ta on MTÜ Eesti Talendikeskuse asutaja- ja juhatuse liige (2016), Tartu Mänguasjamuuseumi Sõprade Seltsi liige (1996, esimees 2002–2010, juhatuse liige kuni 2023), Tartu Ida Tantsukooli juhatuse liige 1998–2012.
Isiklikku.
Sulev Kuusel on neli tütart. 
Tema hobid on fotograafia, matkamine, peotants, suusatamine. Alates 1997 on Sulev Kuuse kas üksi või sõpradega korraldanud 10 fotonäitust Eesti eri paigus. Alates 2017-2018 kureerib ta TÜMRI ja Genoomika Instituudi Omicumi ja Riia kunstigalerii tegevust. Vt https://tymri.ut.ee/et/sisu/omicumi-galerii 
Matkanud on Sulev Kuuse alates 1977. aastast (jalgsi-, vee-, mägimatkad, alpinism) nii Eestis, Venemaal, Euroopas, Aafrikas kui ka Aasias ja Ameerikas. 
Worldloppeti suusamaratonide sarja meister.
Poort (riietus)

Poort (Hiiumaal "toot") on seeliku alläärde kaunistuseks või pikenduseks õmmeldud riideriba.
Poort oli 10–15 cm laiune villase või siidriide riba, tavaliselt punane, harvem roheline. Hiiumaa "toot" oli mustast või sinisest kalevist. Poortile õmmeldi mõnikord peale veel kardpael.
Toot

Toot, murretes ka "alane" ja "vastane", on 10–15 cm laiune tugeva linase kanga riba, mis õmmeldi seeliku siseküljele allserva.
Toodi ülesandeks oli kaitsta seeliku allserva määrdumise ja kulumise eest, villase seeliku puhul ka jalgu villase rõiva kareduse eest, samuti andis tugevast linasest kangast toot seeliku allservale jäikust ja seelik paistis kaharam.
Villase rahvarõivaseeliku hooldamisel harutatakse toot seeliku küljest lahti, pestakse eraldi ja õmmeldakse pestud toot taas seeliku külge.
Toot on tavaline eesti rahvarõivaseelikutel ja sõna kasutatakse eesti keeles eelkõige rahvarõiva kontekstis, kuid linase toodi kasutus rõiva allservas on varasematel sajanditel olnud üldine praktika, näiteks oli toot ka 18. sajandi seelikutel.
Etümoloogia.
Sõna arvatakse olevat laenatud alamsaksa keelest; alamsaksa "stōt" tähendabki tooti, kuid puudub info, kas sõna tuli eesti keelde juba keskalamsaksa keelest.
Linna soojussaar

Linna soojussaar on ümbritsevast maapiirkonnast märkimisväärselt soojem linnastunud ala.
Temperatuurierinevus on enamasti suurem öösiti ja kõige märgatavam nõrkade tuultega. Nähtuse põhjustajaks on esmajoones maapinna katmine kunstlike materjalidega (taimkatte asendamine asfaldi ning betooniga, pigitatud katused) ning heitsoojus.
Soojussaarel on roll selles, et linnast allatuult asuvates piirkondades sajab vähem vihma. Soojussaared halvendavad õhu ja vee kvaliteeti.
Soojussaared soodustavad globaalset soojenemist kliimaseadmete töös hoidmiseks põletatud täiendavate fossiilkütuste läbi. Soojussaared võimendavad linnades ja ka väiksemates asulates kuumalainete mõju.
Leonhard Puksa

Leonhard Puksa (10. juuli 1939 – 5. veebruar 2021) oli eesti põllumajandustegelane ning Eesti NSV komsomoli-, partei- ja riigitegelane.
1969. aastal lõpetas ta Eesti Põllumajanduse Akadeemia agronoomina. 
Aastatel 1972–1973 töötas ta Eesti NSV Rahvakontrolli Komitee organiseerimistöö osakonna inspektorina. 
Tegevus Eesti Vabariigis.
Pärast Eesti iseseisvuse taastamist on ta olnud Tartu Viljasalve juhataja ja Eesti Rukki Seltsi juhatuse esimees.
Priipass

Priipass oli lisarakend vankri või ree ees aiste vahel lookrakendis oleva hobuse kõrval. 
Lisahobune rakendati ette kolgi ja trengide abil. Venemaal kasutusel olnud priipass oli Eestis siiski vähem levinud. Kui rakendati teiselegi küljele lisahobune, oli Venes tegemist piduliku rakendi – troikaga.
Trump World Tower

Trump World Tower on Donald Trumpi ettevõtte The Trump Organization arendatud 262 meetri kõrgune pilvelõhkuja, mis asub Midtown Manhattanil, ÜRO peakvartali ja East Riveri lähedal. 
72 korrusega kõrghoone, mis paikneb First Avenue ääres East 47th Street ja East 48th Street tänava vahel, valmis aastatel 1999–2001.
Arhitekt Costas Kondylise projekteeritud postmoderne hoone oli kuni 2003. aastani kõrgeim ainult elamispindadega ehitis maailmas.
Jaan Luks

Jaan Luks (kuni 23. veebruarini 1935 Joann Luks; 23. juuli 1900 Aidu vald, Paistu kihelkond, Liivimaa – 14. august 1973 Saku) oli Eesti kaitseväe (kapten, 1933) ja Nõukogude sõjaväelane (polkovnik) teises maailmasõjas, 8. Eesti Laskurkorpuse tagalaülem ja hiljem Kostivere sovhoosi direktor.
Jaan Luks osales Eesti Vabadussõjas vabatahtlikuna Viljandi kooliõpilaste pataljonis. 1922. aastast nooremleitnant, läbis Sõjaväe Ühendatud Õppeasutuste allohvitseride kursused aastatel 1922–1927, ülendati leitnandiks 1927. aastal, lõpetas edukalt Kõrgema Sõjakooli kursused ohvitseridele aastatel 1928–1932. Teenis Eesti kaitseväe Kaitsevägede Staabi kehalise kasvatuse juhi abina aastast 1932, ülendati kapteniks aastal 1933. Teenis ka lühikest aega Eesti sõjaministri adjutandina ja teenis seejärel Varustusvalitsus.
Eric O'Dell

Eric O'Dell (sündinud 21. juunil 1990 Ottawas) on Kanada jäähokimängija, kes mängib KHL-i klubis Moskva Dinamo keskründajana.
Aastatel 2007–2011 mängis ta Ontario Hockey League'i klubis Sudbury Wolves.
2008. aastal valis Anaheim Ducks ta NHL-i "draft"is 39. valikuna. NHL-is debüteeris ta hooajal 2013–14 Winnipeg Jetsi meeskonnas, kus mängis ka järgmisel hooajal. Aastatel 2011–2015 mängis ta põhiliselt Jetsi farmklubi St. John's IceCapsi ridades AHL-is. Hooajal 2015–16 mängis ta AHL-is veel Binghamton Senatorsis ja Rochester Americansis.
2016. aastal suundus O'Dell KHL-i, liitudes HK Sotšiga, kus mängis kokku kolm hooaega. 2019. aasta mais sõlmis ta üheaastase lepingu Magnitogorski Metallurgiga. 2020. aasta juunis siirdus ta Novosibirski Sibiri. 2021. aasta juulis sõlmis ta lepingu Moskva Dinamoga.
2019. aastal osales ta KHL-i tähtede mängul.
2018. aasta taliolümpiamängudel võitis ta Kanada jäähokikoondise koosseisus pronksmedali.
Lanohi keel

Lanohi keel on austroaasia keelte moni-khmeeri keelkonda kuuluv keel, mida kõnelevad aslid Malaisias Malaka poolsaarel. Keelt räägitakse Peraki osariigis.
Kõnelejate arv oli 2008. aastal 240.
Lanohi keeles on mitu murret, kuid vaid semnami murret räägitakse veel igapäevakeelena.
Rein Sallo

Rein Sallo (13. november 1932 – 3. veebruar 2004) oli Eesti NSV partei- ja riigitegelane.
Aastatel 1952–1954 teenis Nõukogude armees. 1955. aastast oli ta ELKNÜ Tapa Rajoonikomitee instruktor, 1955–1959 ELKNÜ Türi Rajoonikomitee esimene sekretär, seejärel ELKNÜ Paide Rajoonikomitee esimene sekretär. Aastatel 1960–1964 õppis ta Leningradi Kõrgemas Parteikoolis. 1964. aastast oli ta EKP Nõukogude Parteikooli parteikomitee sekretär, seejärel EKP Keskkomitee partei-organisatsioonilise töö osakonna instruktor, hiljem inspektor. Aastatel 1971–1981 oli ta EKP Rapla Rajoonikomitee esimene sekretär. Ta oli NLKP liige 1957. aastast. 
Aastatel 1981–1984 oli ta Eesti NSV Riikliku Töökomitee esimehe asetäitja.
Aastatel 1975–1985 oli ta Eesti NSV Ülemnõukogu IX ja X koosseisu saadik.
Ta on maetud Tallinna Metsakalmistule.
David Rundblad

Nils David Rundblad (sündinud 8. oktoobril 1990 Lyckseles) on Rootsi jäähokimängija, kes mängib kaitsjana KHL-i klubis Oulun Kärpät.
Ta alustas klubikarjääri Rootsi klubis Skellefteå. Hooajal 2010–11 oli ta Skellefteåga Rootsi liigas teisele kohale. Ta andis 2010–11 põhihooajal kõikidest mängijatest enim väravasööte ja valiti samal hooajal liiga parimaks uustulnukaks.
2009. aastal valis St. Louis Blues ta NHL-i "draft"is 17. valikuna. NHL-i debüteeris ta hooajal 2011–12 Ottawa Senatorsi meeskonnas. 2011. aasta detsembris liitus ta Phoenix Coyotesiga. NHL-is on ta mänginud veel ka Chicago Blackhawksi meeskonnas, kellega võitis 2015. aastal Stanley karika.
Hooajal 2016–17 mängis ta Šveitsi kõrgliiga klubis ZSC Lions, kus ta oli juba eelmine hooaega mõnda aega laenul mänginud. 2017. aasta mais liitus ta Peterburi SKA-ga. Hooaja 2019–20 teises pooles siirdus ta HK Sotšisse, kus mängis kuni 2022. aastani.
2022. aasta juunis sõlmis ta üheaastase lepingu Kärpätega.
2011. aasta maailmameistrivõistlustel võitis ta Rootsi jäähokikoondise koosseisus hõbemedali.
Alwin Wieck

Friedrich Alwin Feodor Wieck (27. august 1821 Leipzig – 21. oktoober 1885 Dresden) oli saksa viiuldaja ja klaveriõpetaja, pianisti ja helilooja Clara Schumanni vend.
Elukäik.
Alwin Wiecki isa oli Friedrich Wieck ja ema Mariane Wieck (neiupõlvenimi "Tromlitz"). Isa oli hariduselt teoloog, kuid kirest muusika vastu tegutses ta klaveriõpetajana. Samuti asutas ta klaverivabriku ja muusikaraamatukogu. Alwini ema oli laulja ja pianist, andis samuti klaveritunde. Alwini emapoolne vanaisa oli flötist Johann George Tromlitz. Alwini õde Clara andis talle alates 1831. aastast klaveritunde, olles ise 12-aastane.
Alwin õppis isa juhendamisel klaverit ja Ferdinand Davidi juhendamisel viiulit. 1843. aastal kolis ta Tallinna. Kui Clara ja Robert Schumann 1844. aasta Venemaa-reisil Tartut külastasid, pidid nad külastama ka Tallinna. Alwin Wieck oli publikut selleks juba ette valmistanud ja avaldanud 1844. aasta jaanuaris vastavad ajaleheteated. Schumannid siiski Roberti halvenenud tervisliku seisundi tõttu Tallinna ei jõudnud, sest Robert oli kõik Tartu-päevad “närvipalavikus”, nagu diagnoosisid kolm Tartu arsti, ning Schumannid kiirustasid Peterburi.
1849–1859 oli Alwin Peterburis Itaalia ooperiorkestri liige ja abiellus seal Paulina Henrika Elisabeth Steiniga (sündinud 7. oktoobril 1830). 1861. aastal pöördus Alwin Saksamaale tagasi ning elas ja töötas kuni surmani Dresdenis. 
Pärast esimese abielu lahutamist abiellus ta Emmaga (kelle isikust pole teada muud, kui et ta suri varakult). 
1872. aastal abiellus ta Coburgist pärit Therese Lucilie Hartmanniga, kes elas temast kauem.
Ta püüdis levitada oma isa õpetusi, mis viis hiljem konfliktini poolõe Mariega, kes uskus, et ainult tema suudab Friedrich Wiecki õpetamismeetodeid autentselt edasi anda. Mõlemad viisid klaveritunde läbi Wiecki meetodi järgi. Vahetult enne Alwini surma leppisid õde-venda Clara palvel siiski ära.
Viimati elas Alwin Wieck Dresdeni Inglise kvartalis Liege tänav 16 (tänapäeval Hans-Dankner-Straße), kus ta 64aastaselt suri. Ta on maetud Trinitatise kalmistule perekonna hauakambrisse, mis on tänapäevalgi säilinud.
100 United Nations Plaza Tower

100 United Nations Plaza Tower on 170 meetri kõrgune postmoderne pilvelõhkuja, mis asub USA-s New Yorgis Midtown Manhattanil, Trump World Toweri, ÜRO peakvartali ja East Riveri lähedal. 52-korruseline kõrghoone, mis paikneb First Avenue ääres East 48th Streeti ja East 49th Streeti vahel, valmis 1986. aastal.
Heiti Hääl

Heiti Hääl (sündinud 10. mail 1963) on eesti ettevõtja.
Ta on lõpetanud Tallinna 7. Keskkooli ja Tallinna Polütehnilise Instituudi ehitusteaduskonna. 
1980. aastate lõpul asus Hääle ettevõte tootma autode Tiki-Treileri kaubamärgiga järelhaagiseid.
1993. aastal asutas ta kütusefirma Alexela Oil ning on selle juhatuse liige. Alexela gruppi kuuluvad muu hulgas ka AS Balti Gaas, AS Reola Gaas ja Kiviõli Keemiatööstus. 
2018. aastal omandas Alexela AS-i 220 Energia, millega kaasnes märgatav turuosa suurenemine Eesti elektri- ja maagaasiturul.
2019. aastal ostis Alexela 50% Õhtuleht Kirjastuse aktsiatest. Alexela on Eesti Korvpalliliidu suurtoetaja.
2019. aastast on ta Tallinna Tehnikaülikooli nõukogu liige.
Ta kuulub Käsmu majaka sadama juhatusse.
2023. aasta sügisel osales Admiral Bellingshauseni ekspeditsioonil Gröönimaalt Arktika saarestikku.
Äripäeva 2025. aasta rikaste edetabelis hinnati tema vara väärtuseks 95,4 miljonit eurot, millega ta paigutus edetabelis 66. kohale.
Isiklikku.
Tema vend on Marti Hääl.
Tal on Käsmu sadamas laev.
Piret Ellamaa

Piret Ellamaa (sündinud 12. detsembril 1978 Lääne-Virumaal Ao külas) on eesti klaasikunstnik.
Haridus.
Piret Ellamaa on õppinud Rakke Gümnaasiumis (1986–1997) ja Tallinna Sidekoolis kujundaja-kunstniku abi erialal (1997–1999). Lõpetanud Tallinna Pedagoogikaülikooli bakalaureuseõppe kunstiõpetaja erialal (2003) ja Eesti Kunstiakadeemia magistriõppe klaasikunsti erialal (2009).
Töö ja looming.
Piret Ellamaa magistritöö käsitles klaasi ühendamist teiste materjalidega klaasikunsti kontekstis. Ka oma loomingus on Piret Ellamaa ühendanud klaasi teiste meediumite ja materjalidega, sageli keraamikaga.
Piret Ellamaa on töötanud keraamikuna, keraamika- ja klaasikursuste juhendajana nii Eestis kui ka välismaal. Aastatel 2013–2019 oli ta Eesti Kunstiakadeemia klaasikunsti osakonna lepinguline õppejõud ja meister spetsialiseerudes klaasi sulatustehnikatele.
Näitustel osaleb Piret Ellamaa alates 2007. aastast. Ta on osalenud enam kui 40. näitusel, mitmetel klaasikunsti sümpoosionitel ja töötubadel Eestis ja mujal Euroopas.
Piret Ellamaa kuulub Eesti Kunstnike Liitu (aastast 2015), Eesti Klaasikunstnike Ühendusse (aastast 2009) ja on MTÜ Nõmme Klaasi- ja Keraamikastuudio juhatuse liige.
Tunnustus.
2010 Maks Roosma nimeline loominguline stipendium
2019 Glass Art Society 2019. aasta konverentsi näitusel Floridas tunnustus "honorable mention"
Pettai

Pettai on eesti perekonnanimi. Nimi on pärit männi võrukeelsest nimest petäi.
2022. aasta 1. jaanuari seisuga on perekonnanimi Pettai 240 mehel ja 242 naisel. Perekonnanimede levikult on Pettai meeste puhul 219. ja naiste puhul 251. kohal.
Perekonnanime Pettai kandja on keskmiselt 41 aasta vanune (mediaanvanus on 41). Perekonnanimi Pettai on levinuim Võru maakonnas, kus neid on maakonna 10 000 elaniku kohta 17,49.
Perekonnanimel on ka ühe t-ga variant Petai. 2022. aasta 1. jaanuari seisuga on perekonnanimi Petai 14 mehel ja 15 naisel. Perekonnanimede levikult on Petai meeste puhul 9016. ja naiste puhul 9078. kohal. Perekonnanime Petai kandja on keskmiselt 40 aasta vanune (mediaanvanus on 40).
Ukraina valitsus

Ukraina Ministrite Kabinet (ukraina keeles Кабінет Міністрів України) on Ukraina täitevvõimu organ.
Vladimir Arhipov

Vladimir Arhipov (sündinud 26. septembril 1955) on Eesti poliitik.
Haridus.
Ta on lõpetanud 1975. aastal Tallinna Raudteetranspordi Tehnikumi tehnik-elektromehaaniku kvalifikatsiooniga.
Poliitiline karjäär.
Arhipov oli Rahvaliidu liige aastatel 2002–2008. 2008. aastast on ta Keskerakonna liige. 
Arhipov oli Maardu linnapea 1995–1996 ning uuesti 2016–2024.
Arhipov kandideeris 1999. aasta Riigikogu valimistel Vene Erakonna Eestis nimekirjas ja sai 402 häält, kuid valituks ei osutunud.
2003. aasta Riigikogu valimistel kandideeris ta Eestimaa Rahvaliidu nimekirjas ja sai 153 häält, kuid valituks ei osutunud.
2011. aasta ja 2015. aasta Riigikogu valimistel kandideeris ta Keskerakonna nimekirjas ja sai vastavalt 531 ja 838 häält, kuid valituks ei osutunud.
2019. aasta Riigikogu valimistel kandideeris ta taas Keskerakonna nimekirjas ning osutus valituks (sai 944 häält). Ta loobus Riigikogu liikme kohast ning ei asunud ametisse. Tema asendusliikmena sai XIV Riigikogu liikmeks Kaido Höövelson.
Ta kandideeris 2023. aasta valimistel Riigikokku, kogus valimisringkonnas nr 4 (Harju- (v.a Tallinn) ja Raplamaa) 1103 häält ning ei osutunud valituks, kuid sai Riigikokku Jüri Ratase asendusliikmena, vande andis 15.07.2024.
Aleksei Jevgrafov

Aleksei Jevgrafov (sündinud 24. novembril 1979 Narvas) on Eesti poliitik, alates 5. aprillist 2023 XV Riigikogu liige.
Haridus.
Ta lõpetas aastal 1998 Narva Pähklimäe Gümnaasiumi ja aastal 2002 Tallinna Pedagoogikaülikooli haldusjuhtimise erialal (magistrikraadiga võrdsustatud kvalifikatsioon).
Töö.
Ta oli 4. detsembrist 2001 kuni 1. jaanuarini 2006 Reformierakonna liige.
7. novembrist 2017 kuni 15. märtsini 2019 oli Jevgrafov Narva abilinnapea linnamajanduse alal. 15. märtsil sai temast Narva linnapea kohusetäitja. 8. aprillist 2019 kuni 11. novembrini 2020 oli ta Narva linnapea. Sel päeval avaldas Narva linnavolikogu talle umbusaldust. Otsuse poolt oli 17 volikogu liiget 31-st.
16. detsembrist 2020 kuni 10. märtsini 2021 oli ta Narva haigla juhataja.
Alates 2021 aastast Narva linnavolikogu liige.
Ta kandideeris 2023. aasta valimistel Riigikokku, kogus valimisringkonnas nr 7 (Ida-Virumaa) 1405 häält, mis oli neljas tulemus maakonnas. Sai Riigikokku asendusliikmena. 
Alates 2023. aasta septembrist Narva haigla nõukogu liige. 
Ta kuulub Narva fraktsiooni. 
Isiklikku.
Jevgrafov on abielus ja tal on kaks poega.
Donyell Malen

Donyell Malen (sündinud 19. jaanuaril 1999 Wieringenis) on Hollandi jalgpallur, kes mängib ründajana Saksamaa kõrgliiga klubis Dortmundi Borussia ja Hollandi jalgpallikoondises.
Aastatel 2007–2015 kuulus ta Amsterdami Ajaxi ja 2015–2017 Arsenali noorteakadeemiasse.
2017. aasta augustis liitus ta PSV Eindhoveniga. Hooajal 2017–18 mängis ta põhiliselt Eindhoveni reservmeeskonna rivistuses Hollandi esiliigas ning lõi liigas 22 mänguga 13 väravat. Eindhoveni põhimeeskonnas debüteeris ta Hollandi kõrgliigas 3. veebruaril 2018 mängus PEC Zwollega. Esimese värava Hollandi kõrgliigas lõi ta 29. septembril 2018 mängus NAC Bredaga. Kokku lõi ta hooajal 2018–19 Hollandi kõrgliigas 10 väravat. Hooajal 2019–20 jäi tema arvele Hollandi kõrgliigas 11 väravat, millest viis lõi ta 14. septembril 2019 mängus Vitesse. Hooajal 2020–21 lõi ta kokku 27 väravat, millest 19 Hollandi kõrgliigas.
2021. aasta juulis sõlmis ta viieaastase lepingu Dortmundi Borussiaga.
Debüüdi Hollandi jalgpallikoondises tegi Malen 6. septembril 2019 EM-i valikmängus Saksamaa vastu ja lõi selles mängus ka kohe värava. Ta kuulus Hollandi koondisse 2021. aasta Euroopa meistrivõistlustel.
Tirooli hagijas

Tirooli hagijas on Austriast Tiroolis pärit koeratõug.
Tõustandardis on koera kasutuse kohta kirjas järgmist: „Tirooli hagijas ("die Tiroler Bracke") on ideaalne tarbekoer nii metsa- kui mägiküttidele. Ta töötab häälega hagijana (soolotöö) jäneste ja rebaste jahil ning verejäljekoerana kõikide ulukiliikide otsimisel.“
Sama allikas lisab koera käitumise/iseloomu kohta: „Tugeva närvikavaga, kirglik, tundliku ninaga jahikoer, kes on otsingul iseseisev ja jälitamisel järjekindel, hästi arenenud kõlava jäljekilkega, innukas jälitusel ja hea orientatsiooniga.“
Aleksandr Sjomin

Aleksandr Valerjevitš Sjomin (vene keeles Александр Валерьевич Сёмин; sündinud 3. märtsil 1984 Krasnojarskis) on Venemaa jäähokimängija, kes mängib KHL-i klubis HK Vitjaz ründajana paremäärel.
Ta alustas klubikarjääri Venemaa klubides Tšeljabinski Traktor ja Togliatti Lada.
2002. aastal valiti ta NHL-i "draft"is Washington Capitalsi poolt 13. valikuna. NHL-is debüteeris ta Capitsli meeskonnas hooajal 2003–04. Hooajal 2004–05 mängis ta taas NHL-i tööseisaku tõttu taas Togliatti Ladas. Ka hooajal 2005–06 mängis ta Venemaal, hooaja teises pooles Moskva oblasti Kimikis. 2006. aastal naasis ta Capitalsi, kus mängis järgmised kuus hooaega. NHL-is on ta mänginud veel kolm hooaega Carolina Hurricanesi (2012–2015) ja ühel hooajal Montreal Canadiensi meeskonnas (2015–16).
2015. aasta detsembris naasis Sjomin Venemaale, liitudes Magnitogorski Metallurgiga. 2016. aastal võitis ta Metallurgiga Gagarini karika.
Hooajal 2017–18 mängis ta Venemaa esiliiga klubis Krasnojarski Sokol. 2018. aasta mais liitus ta HK Vitjaziga.
2020. aastal valiti ta KHL-i tähtede mängule.
Venemaa jäähokikoondisega on Sjomin tulnud 2008. ja 2012. aastal maailmameistriks. Lisaks on ta maailmameistrivõistlustel võitnud veel ühe hõbe- ja ühe pronksmedali.
Airi Põder

Airi Põder (sündinud 3. jaanuaril 1956) on eesti arst (dermatoveneroloog) ja õppejõud.
Haridus.
Ta on lõpetanud Tartu Riikliku Ülikooli arstiteaduskonna ravi erialal 1980. aastal. Stažeerinud Stockholmi Södersjukhuseti kliinikus, omandanud kogemusi sugulisel teel levivate infektsioonide diagnostika ja ravi alal Helsingi, Berliini, Rotterdami ja Londoni vastava eriala kliinikutes.
Töö.
Airi Põder töötab Tartu Ülikooli Kliinikumi nahahaiguste kliinikus arst-õppejõuna dermatoveneroloogia erialal. Praktiseerib ka OÜ STD&amp;J erapraksises.
Rein Ahman

Rein Ahman (sündinud 15. augustil 1943 Tartus) on eesti põllumajandustegelane ning endine Eesti NSV partei- ja riigitegelane.
1961. aastal lõpetas ta Märjamaa Keskkooli. 1969. aastal lõpetas ta Eesti Põllumajanduse Akadeemia põllumajanduse mehhaniseerimine eriala. 
Pärast EPA lõpetamist töötas insenerina Mooste näidissovhoosis ja Põlva rajooni Rahvasaadikute Nõukogu täitevkomitee põllumajandusvalitsuses. 
Tegevus Eesti Vabariigis.
Pärast Eesti iseseisvuse taastamist töötas ta Põlva maakatastri juhatajana ja korraldas maareformi läbiviimist Põlva maakonnas.
Botaanika terminoloogia komisjon

Botaanika terminoloogia komisjon on Eesti Looduseuurijate Seltsi juures tegutsev eestikeelsete taimenimetuste ja botaanika terminite loomise, korrastamise ja taimenimetuste andmebaasi pidamisega tegelev mitteformaalne ühendus.
Ajalugu.
Botaanika terminoloogia komisjoni on aegade jooksul korduvalt moodustatud, igatahes komisjoni ajalugu on jäädvustatud ebapiisavalt ja ebaühtlaselt. Komisjon loeb oma algusajaks 1907. aastat, mil Eesti Üliõpilaste Seltsi loodusteaduste osakond avaldas üleskutse eestikeelsete taimenimetuste kogumiseks. Pärast materjali kogumist asus EÜSi loodusteaduste osakond 1915. aasta kevadel nimetusi kindlaks määrama. Tulemusena ilmus Eesti taimede nimestik 1918. aastal. 
Senised komisjoni liikmed.
Komisjoni on kuulunud nii botaanikuid, teisi loodusteadlasi kui ka aednikke: Aleksander Audova, Hendrik Bekker, Artur Luha, Hugo Kaho, Teodor Lippmaa, Gustav Vilbaste, Karl Eichwald, August Vaga, Erast Parmasto, Maret Kask, Viktor Masing, Aleksei Paivel, Jaak Palumets, Erich Kukk, Ülle Reier jmt.
Keeleteadlasi on komisjonis olnud kolm:
Komisjoni liikmed 2023.
2019. aasta seisuga kuuluvad komisjoni botaanikud, aednikud ja keelekorraldaja:
Botaanika terminoloogia komisjoni tegevus.
Komisjon peab eestikeelsete taimenimetuste andmebaasi (taimenimed.ut.ee).
Arvestades maailma taimeliikide suurt hulka (vähemalt 300 000 liiki), pole lootust ega ka põhjust neile kõigile eestikeelseid nimetusi panna. Uued taimenimetused luuakse vastavalt vajadusele. Uusi eestikeelseid nimetusi vajavad eelkõige:
Taimenimede komisjon peab koosolekuid 4–7 korda aastas, ühe koosoleku kestus 4–5 tundi, suur osa tööst tehakse e-posti listis.
Eestikeelsete taimenimetuste moodustamise põhimõtteid.
Uute eestikeelsete taimenimetuste moodustamisel on neli põhilist võimalust.
Emerilloni keel

Emerilloni keel on tupii-guaranii keelkonda kuuluv keel, mida räägivad tänapäeva Prantsuse Guajaanas Camopi ja Oiapocki jõe ning Maroni jõe ümbruses elavad emerillonid.
2012. aastal hinnati keele kõnelejate arvuks 400. Emerilloni keele rääkijad on võimelised aru saama vajampi keelest. Emerilloni keelt oskavad teise keelena ka mõned vajampid. Emerilloni keel on tõsiselt ohustatud.
Emerilloni keeles on 16 konsonant- ja 7 vokaalfoneemi. Sõnajärg on SOV. Kasutatakse tagasõnu ja prefikseid. Tegusõnade isikut ja arvu, aega ja aspekti märgitakse liidetega.
Brooks Macek

Brooks Macek (sündinud 15. mail 1992 Winnipegis Manitoba provintsis) on Saksamaa-Kanada jäähokimängija, kes mängib keskründajana KHL-i klubis Jekaterinburgi Avtomobilistis.
Ta sündis Kanadas ja alustas klubikarjääri Saskatchewan Junior Hockey League'is. 2008. aastal liitus ta Western Hockey League'i klubiga Tri-City Americans. Hooajal 2010–11 keskel liitus ta samasse liigasse kuuluva Calgary Hitmeniga.
2010. aastal valiti ta NHL-i "draft"is Detroit Red Wingsi poolt 171. valikuna, kuid NHL-is ei ole ta kunagi mänginud.
2013. aastal suundus Macek Saksamaale, liitudes sealse kõrgliiga klubiga Iserlohn Roosters, kus mängis kokku kolm hooaega. Aastatel 2016–2018 mängis ta kaks hooaega teises Saksamaa kõrgliiga klubis, EHC Münchenis. Mõlemal hooajal tuli ta Müncheniga Saksamaa meistriks. 2017–18 põhihooajal lõi ta Saksamaa liigas 26 väravat, millega oli liiga suurim väravakütt. Hooajal 2018–19 mängis ta NHL-i klubi Vegas Golden Knightsi farmklubi Chicago Wolvesi rivistuses AHL-is. Ta jõudis Wolvesiga samal hooajal Calder Cupi finaali, kus kaotati Charlotte Checkersile.
2019. aasta juunis sõlmis ta üheaastase lepingu Jekaterinburgi Avtomobilistiga.
2018. aasta taliolümpiamängudel võitis ta Saksamaa jäähokikoondise koosseisus hõbemedali.
Peter Holland (jäähokimängija)

Peter Holland (sündinud 14. jaanuaril 1991 Caledonis Ontario provintsis) on Kanada jäähokimängija, kes mängib keskründajana American Hockey League'i (AHL) klubis Colorado Eagles.
Ta alustas klubikarjääri Ontario Hockey League'i klubis Guelph Storm.
2009. aastal valis Anaheim Ducks ta NHL-i "draft"is 15. valikuna. NHL-is debüteeris ta Ducksi meeskonnas hooajal 2011–12. NHL-is on ta mänginud veel neljal hooajal Toronto Maple Leafsi (2013–2016), ühel hooajal Arizona Coyotesi (2016–17) ja ühel hooajal New York Rangersi meeskonnas (2017–18). NHL-is oli tema resultatiivseim hooaeg 2015–16 Maple Leafsis mängides (9+18).
Aastatel 2019–2021 mängis ta KHL-i klubis Jekaterinburgi Avtomobilist.
2021. aasta septembris sõlmis ta üheaastase lepingu Rootsi kõrgliigaklubiga Djurgårdens. Hooajal 2021/22 osales Holland vaid 15 mängus.
2022. aasta märtsis teatas Holland Twitteri kaudu, et on profisportlasekarjääri lõpetanud. Aasta hiljem sõlmis ta aga proovilepingu NHL-i klubiga Colorado Avalanche. Pärast Avalanche'i treeninglaagris osalemist määrati ta Avalanche'i tütarklubisse Colorado Eagles, kellega ta sõlmis 2023. aasta oktoobris üheaastase lepingu.
Friedrich Wieck

Johann Gottlob Friedrich Wieck (18. august 1785 Pretzsch – 6. oktoober 1873 Loschwitz) oli tuntud saksa klaveriõpetaja, hääleõpetaja, klaveripoe omanik ning esseede ja muusikaülevaadete autor. 
Teda teatakse eelkõige kui oma tütre Clara õpetajat. Clara abiellus hiljem isa õpilase Robert Schumanniga, olgugi et Friedrich Wieck oli kategooriliselt selle liidu vastu. Clara Schumann oli oma aja üks kuulsamaid pianiste. Edukat muusikakarjääri tegi veel üks Wiecki tütar, Marie Wieck. Wiecki tuntumate õpilaste hulka kuulus mh veel Hans von Bülow. 
Päritolu ja abielud.
1816 abiellus Friedrich Wieck laulja ja pianisti Mariane Tromlitziga. Mariane oli Plaueni linnakantori George Christian Gotthold Tromlitzi tütar ja flöödivirtuoos Johann Georg Tromlitzi vennatütar. Friedrich ja Mariane Wieckil oli viis last: Adelheid (1817–1818), Clara, Friedrich Alwin Feodor (1821–1885), Gustav Robert Anton (1823–1884) ja Victor (1824–1827). 22. jaanuaril 1825 nende abielu lahutati. Ehkki Mariane teadis, et lahutus heidab talle halba valgust ja ta kaotab oma lapsed, tundis ta end olevat sunnitud seda sammu astuma. Wieck võis olla väga karm ja mõistmatu, kontrollides naist pidevalt ja kasutades teda ära. Stress raseduste pärast, Wiecki juhendamisel harjutamine, esinemised laulja ja pianistina, õpetamine, abistamine äris ning sõprade ja äripartnerite eest hoolitsemine nõudis noorelt naiselt palju.
3. juulil 1828 abiellus Friedrich Wieck preester Samuel Traugott Fechneri tütre Clementine Fechneriga (1805–1893), kes oli temast kakskümmend aastat noorem. Clementine Fechner oli Eduard Clemens ja Gustav Theodor Fechneri õde. Friedrich ja Clementine Wiecki abielust sündis kolm last. Clemens (1829–1833) suri noorelt, tütar Johanna Mariest (1832–1916) sai tuntud pianist ja laulja, ka tütar Cäcilie (1834–1893) oli lootustandev pianist, kuid põdes alates 16. eluaastast vaimuhaigust. Friedrich Wieck nimetas Clarat, Mariet ja Cäcilied kirjades oma "kolmeks tütreks".
Johan Lagus

Johan Lagus (14. jaanuar 1902 Tammiste vald, Pärnumaa – 2. juuli 1963 Stockholm) oli eesti jurist.
Ta õppis aastatel 1923–1931 Tartu Ülikoolis õigusteadust. 1936. aastast töötas ta vandeadvokaadina Tartus.
Ta kuulus Korporatsioon Vironiasse ja Kaitseliitu.
1944. aastal põgenes Lagus Rootsi ja oli seejärel tegev väliseesti organisatsioonides.
Aivo Sadam

Aivo Sadam (sündinud 1. mail 1980) on eesti näitleja ja muusik.
Lapsena elas ta Kuressaares ja õppis Kuressaare gümnaasiumis. 
Ta on lõpetanud 2003. aastal Viljandi Kultuuriakadeemia näitlejana (4. lend).
Aastatel 2004–2006 töötas näitlejana Salong-Teatris ja Lasteteatris Trumm. 
2006. aastal asutas Tallinna Lasteteatri Lepatriinu, mille juht ja näitleja on ta tänapäevani. 
Ta on ansambli Sada ja Seened laulja ja mänginud komöödiaseriaalis "Naabriplika" Solisti.
Globaalsus

Globaalsus tähendab entiteeti, mis hõlmab kogu Maad, või seab viimase suuresti esikohale. 
Protsessi, mida iseloomustavad kasvav rahvusvaheline kaubandus ja tihenev kultuurivahetus, mis muudavad maailma majandust ja ühiskonda, nimetatakse globaliseerumiseks.
Elmar Kallas

Elmar Kallas (sündinud 21. märtsil 1932 Saaremaal) on eesti põllumajandustegelane, endine majandijuht ja rahvasaadik.
Ta on lõpetanud Türi Aiandustehnikumi.
1951. aastast töötas agronoomina rajooni töörahva saadikute nõukogu täitevkomitee põllumajandusosakonnas. Pärast ajateenistust Nõukogude armees oli ta 1954. аastast agronoom masina- ja traktorijaamas ning Viljandi rajooni Kindla Tee kolhoosis, seejärel Viljandi rajooni Unametsa kolhoosi esimees, 1966. aastast pikka aega Viljandi rajooni Vambola kolhoosi esimees.
Aastatel 1985–1990 oli ta Eesti NSV Ülemnõukogu XI koosseisu saadik, agrotööstuskompleksi komisjoni liige.
Pedajas (perekonnanimi)

Pedajas on eesti perekonnanimi.
2019. aasta 1. jaanuari seisuga oli Eestis perekonnanimi Pedajas 112 inimesel: 58 mehel ja 54 naisel. Perekonnanimede levikult on Pedajas meeste puhul 1720. kohal ja naiste puhul 2146. kohal. Perekonnanime Pedajas kandja oli keskmiselt 39 aasta vanune (mediaanvanus oli 37). Perekonnanimi Pedajas on levinuim Jõgeva maakonnas, kus neid on maakonna 10 000 elaniku kohta 4,8.
Mara Ljutjuk

Mara Ljutjuk (sünninimi Mara Koppel; sündinud 10. juulil 1978 Tallinnas) on eesti maalikunstnik ja kuraator.
Elulugu.
Mara Ljutjuk õppis 1985–1996 Tallinna 21. Keskkoolis ja lõpetas Eesti Kunstiakadeemia 2001. aastal maalikunsti erialal. Hiljem täiendas ta end Hispaanias Universidad Politécnica de Valencia juures vabade kunstide erialal ning sai 2011. aastal EKA-s haridusteaduste magistrikraadi. 2006. aastast on ta Eesti Kunstnike Liidu ning Eesti Maalikunstnike Liidu liige.
Ta on osalenud ühisnäitustel aastast 2000 ning alates 2004. aastast isikunäitustega. Ta on teinud mitu näitust koos maalikunstnik Mari Roosvaldiga. Maalimise kõrvalt kureerib ja kujundab ta näitusi, nii näiteks on ta seotud ka Evald Okase Muuseumi programmi kureerimise ja korraldamisega. Aeg-ajalt õpetab ta maalimist Eesti Kunstiakadeemia maalikursustel.
Looming.
Mara Ljutjuk kasutab oma teostes lihtsaid ja arusaadavaid kujundeid, kriitika sõnul vältides sellega ülemäärast rafineeritust ja vaatajale petliku mulje jätmist. Maalidel kujutatu jutustab lugusid, milles igaüks võib end ära tunda. Tuttavlikud motiivid, mis peegeldavad hetki meid ümbritsevast maailmast, mõtestavad lahti inimsuhteid ning juhivad vaataja tähelepanu elu nüansirikkusele. Mara Ljutjuki maalidesse on tundlikult talletatud tihti vaid viivu kestvaid hetki, fragmente elust, millest osa räägib otsesemalt, osa metafoorsemalt argisusest ja aja ringjoonelisest liikumisest.
Isiklikku.
Mara Ljutjuk on klaasikunstnik Kai Koppeli tütar, tema vanaisa oli maalikunstnik ja graafik Evald Okas.
Maral on kolm last ning ta elab ja töötab Tallinnas.
One Dag Hammarskjöld Plaza

One Dag Hammarskjöld Plaza on 191 meetri kõrgune pilvelõhkuja, mis asub Midtown Manhattanil aadressil 885 Second Avenue. 49 korrusega ja kontoripindadega kõrghoone valmis 1972. aastal arhitekt Emery Rothi projekti järgi. 
Hoone on nime saanud Rootsi diplomaadi ja kunagise ÜRO peasekretäri Dag Hammarskjöldi auks. Hoones asuvad mitme riigi (Rootsi, Kanada, Prantsusmaa, Itaalia, Ühendkuningriigi, Hispaania, Tšiili, Rootsi, Belgia, Iirimaa, Austria, Türgi ja Taani) ÜRO esindused.
Ehitise lähedal asub haljasala Dag Hammarskjöld Plaza.
Lokaalsus

Lokaalsus tähendab entiteeti, mis hõlmab mingit kindlat paikkonda, või seab selle esikohale.
Olari (eesnimi)

Olari on eestipärane mehenimi.
1. jaanuari 2019 seisuga oli Eestis eesnimi Olari 241 mehel. Olari on Eestis populaarsuselt 404. mehenimi.
Kõige populaarsem oli eesnimi Olari vanuserühmas 35–39, kus neid on 10 000 elaniku kohta 4,69, ning Hiiu maakonnas, kus neid on 10 000 elaniku kohta 5,23. Olari oli keskmiselt 33 aasta vanune (mediaanvanus oli 34).
Vallo

Vallo on eesti mehenimi.
1. jaanuari 2019 seisuga oli Eestis eesnimi Vallo 434 mehel. Vallo on Eestis levikult 291. mehenimi.
Kõige populaarsem oli eesnimi Vallo vanuserühmas 40–44, kus neid on 10 000 elaniku kohta 8,52, ning Järva maakonnas, kus neid on 10 000 elaniku kohta 7,49. Vallo oli keskmiselt 45 aasta vanune (mediaanvanus oli 43).
KAvZ

KAvZ ehk Kurgani autobussitehas (vene keeles Курганский автобусный завод "Kurganski avtobusnõi zavod", lühend КАвЗ) on autobussitootja Kurganis Venemaal. 
KAvZ alustas autobusside tootmist 1958. aastal GAZ-veoautode šassii põhjal. 1990. aastatel koostas tehas Ikarus-busse Venemaa turu jaoks. Praegu on KAvZ GAZ-i tütarettevõte, mis on spetsialiseerunud väikebusside, eriti koolibusside tootmisele.
Columbus Circle

Columbus Circle on Midtown Manhattanil asuv ringristmik, kus ristuvad Eighth Avenue, Broadway, Central Park South ja Central Park West. Ringtee keskel asub Christoph Kolumbuse monument.
Krzysztof Tchórzewski

Krzysztof Józef Tchórzewski (sündinud 19. mail 1950 Rzążewis Siedlce maakonnas Masoovia vojevoodkonnas) on Poola insener ja poliitik, kuulub Õiguse ja Õigluse erakonda. Ta oli 1. detsembrist 2015 kuni 15. novembrini 2019 Poola energeetikaminister.
Ta lõpetas aastal 1974 Varssavi Tehnikaülikooli elektrotehnikateaduskonna. Ta oli 1980. aastatel seotud ametiühinguga Solidaarsus.
1. detsembrist 2015 kuni 15. novembrini 2019 oli ta Poola energeetikaminister Beata Szydło ja Mateusz Morawiecki valitsuses.
Saksamaa ühendatud võistkond

Saksamaa ühendvõistkond (saksa keeles "Gesamtdeutsche Mannschaft") võistles 1956., 1960. ja 1964. aasta tali- ja suveolümpiamängudel Lääne- ja Ida-Saksamaa sportlaste ühendatud meeskonnana.
1956. aastal kuulusid võistkonda kolmandana Saarimaa olümpiakomitee sportlased, kes olid 1952. aastal saatnud eraldi meeskonna, kuid 1956. aastal oli Saksamaa Liitvabariigi olümpiakomiteega liitumine pooleli. See protsess viidi lõpule 1957. aasta veebruaris pärast Saarimaa vastuvõtmist Saksamaa Liitvabariiki.
Autasustamistseremoonia ajal mängiti meeskonna kuldmedalistide auks kompromissina hümnide asemel Ludwig van Beethoveni teost "Ood rõõmule".
Kevin Strootman

Kevin Johannes Willem Strootman (sündinud 13. veebruaril 1990 Ridderkerkis) on Hollandi jalgpallur, kes mängib kaitsva poolkaitsjana Itaalia kõrgliiga klubis Genoa.
Ta alustas klubikarjääri 2008. aastal Rotterdami Spartas. Hooaja 2010–11 teises pooles mängis ta Utrechtis. 2011. aasta juunis liitus ta PSV Eindhoveniga, kus mängis kokku kaks hooaega.
2013. aasta juulis liitus ta Itaalia kõrgliiga klubiga AS Roma. Romas mängis ta kokku viis hooaega.
2018. aasta augustis siirdus ta Prantsusmaa kõrgliiga klubisse Marseille Olympique. 2021. aasta jaanuaris läks ta hooaja lõpuni laenule Genoasse.
Debüüdi Hollandi jalgpallikoondises tegi Strootman 9. veebruaril 2011 mängus Austria vastu. Esimese värava lõi ta koondises 6. septembril 2011 EM-i valikmängus Soome vastu. Ta kuulus Hollandi koondisse 2012. aasta Euroopa meistrivõistlustel.